Gemencheh

Sejarah

Gemencheh ini asalnya adalah dibawah Jelebu. Negeri Sembilan memang terkenal dengan kepelbagaian etnik dan budayanya termaksuklah Orang Minang ataupun Minangkabau. 
Pada suatu masa dahulu, orang Minangkabau bertengkar dengan penduduk asal untuk mendapatkan hak mereka iaitu dari segi pendidikan, kawasan, harta dan sebagainya. Melihatkan keadaan tersebut, isteri Tok Batin, iaitu ketua bagi penduduk setempat, berjaya meleraikan pergaduhan tersebut dan mendamaikan kedua-dua belah pihak yang terlibat. Nama isteri Tok Batin itu ialah 'Gemencheh'. Maka nama isteri Tok Batin pada waktu itu iaitu 'Gemencheh' diambil untuk kawasan ini sempena beliau mendamaikan orang Minangkabau dan penduduk asal. Penduduk Negeri Sembilan memanggil 'Gemencheh' dengan nama 'Gomoncheh', mengikut dialek mereka dan suka memendek-mendekkan nama. Oleh sebab itu, Gemencheh lebih dikenali dengan nama 'Moncheh' yang diambil daripada perkataan 'Gomoncheh'.

Kampung-kampung tradisional

Antara kampung yang terhampir di sini ialah  Kampung Ayer Hati, Kampung Pulau, Gemencheh Lama, Kampung Tanjung Melintang, Kampung Baru Gedok, Kampung Gedok, Kampung Tengah, Kampung Jelawai,Kampung Air Rawa, Kampung Sungai Kepong, Kg. Baru Sg. Kepong, Kampung Sungai Jernih (Kulu), Kampung Sungai Salah [ Kg. Sg Kepong, Kg. Sg Jernih, Kg. Air Penaga & Kg. Sg Salah dikenali juga sebagai 'KAMPUNG KULU'], Kampung Seri Asahan, Kampung Jelawai, Kampung Tanjung Melintang, Batang Melaka dan Kampung Punggor. Sebuah bandar baru telah didirikan iaitu Pusat Komersil Gemencheh (PKG).

Perang Dunia Kedua

Semasa Perang Dunia Kedua, Jambatan Gemencheh menjadi lokasi pertempuran hebat antara  tentera Jepun yang hendak ke selatan menuju Johor dan Singapura. Di jambatan inilah, pasukan tentera Australia 8 Division dan Batalion 2/30 menyerang hendap tentera Jepun. Tujuannya agar perjalanan tentera Jepun dapat diperlahankan  sebelum sampai ke Singapura. Tentera Australia di bawah pimpinan  Leftenan Kolonel "Black Jack" Galleghan bersiap sedia pada pagi 14 Januari 1942 meletupkan jambatan tersebut di bawah operasi musnah semua infrastuktur yang mungkin dilalui oleh tentera Jepun. Sebuah tugu peringatan bagi mengenang peristiwa tersebut telah dibina oleh bekas tentera Australia di jambatan itu.

Pembunuhan Datuk Mohamad Taha Talib

Speaker Dewan Undangan Negeri Sembilan Datuk Mohamad Taha Talib telah dibunuh oleh Datuk Mokhtar Hashim yang ketika itu memegang jawatan Menteri Kebudayaan, Belia dan Sukan dan ahli Parlimen Tampin, Negeri Sembilan. Pembunuhan itu dilakukan di Kampung Seri Asahan, Gemencheh pada  jam 1.30 pagi, 14 April 1982. Datuk Mokhtar Hashim telah ditangkap di rumahnya di rumahnya di Jalan 16/6, Petaling Jaya jam 1.30 pagi. Orang lain yang terlibat termasuklah Rahmat Satiman (46 tahun - ketua kampung), Nordin Johan (33 tahun - peniaga), Aziz Abdullah (65 tahun, kerja sendiri, PJK) dan Aziz Tumpuk.
Selepas perbicaraan selama 75 hari di Mahkamah Tinggi Kuala Lumpur, hakim Hashim Yeop Sani menjatuhkan hukuman penjara seumur hidup (biasanya 20 tahun) kepada Datuk Mokhtar Hashim.

Empangan Gemencheh

Empangan Gemencheh dibina di hulu Sungai Gemencheh dalam Rancangan Malaysia Keempat. Empangan Gemencheh dibina bagi mengatasi masalah bekalan air yang cukup serius di Melaka pada tahun 1991. Loji Rawatan Air Gemencheh dibina bagi membersihkan air sebelum disalurkan kepada para pengguna.